Starfsemi vinnuheimilisins að Reykjalundi hófst árið 1945 . Margir berklasjúklingar stigu hér sín fyrstu skref út í atvinnulífið eftir margra ára dvöl á berklahælum . Fyrstu 15 árin dvöldu á Reykjalundi eingöngu berklasjúklingar . Um 1960 var ekki lengur þörf á endurhæfingu fyrir þennan sjúklingahóp í sama mæli og áður . Reykjalundur breyttist í alhliða endurhæfingarstofnun . Á þessum árunum voru verkefnin mörg sem taka þurfti á . Með tímanum varð atvinnuleg endurhæfing sífellt minni þáttur í starfseminni . Þörfin fyrir slíka endurhæfingu hvarf þó ekki en í dag eru það aðrir sjúklingahópar en berklasjúklingar sem þurfa á atvinnulegri endurhæfingu að halda . Fjöldi ungra öryrkja í landinu er meiri hér en á hinum Norðurlöndunum . Samkvæmt úttekt Tryggingastofnunar ríkisins eru 4,2% þjóðarinnar á aldrinum 16 - 66 ára metnir til meira en 75% örorku . Algengustu fyrstu sjúkdómsgreiningar eru stoðkerfisvandamál og geðræn vandamál . Með góðri endurhæfingu og stuðningi gæti hluti þessa hóps orðið vinnufær . Rannsóknir hafa sýnt fram á mikilvægi þess að grípa snemma til viðeigandi ráðstafana til að koma í veg fyrir ótímabæra örorku . Nýlega voru sett lög um breytingar á lögum um almannatryggingar . Þessi lög gera Tryggingastofnun ríkisins kleift að gera þjónustusamninga við viðeigandi stofnanir um sértæk endurhæfingarúrræði áður en til örorkumats kemur . Í byrjun árs 2000 var undirritaður þjónustusamningur milli Tryggingastofnunar og Reykjalundar . Í samningnum er kveðið á um að á Reykjalundi séu á hverjum tíma sex einstaklingar sem vísað er til meðferðar beint af læknum Tryggingastofnunar . Þessi þjónustusamningur við Tryggingastofnun er fyrsta skref Reykjalundar í þá átt að efla að nýju vægi atvinnulegrar endurhæfingar í starfsemi stofnunarinnar . Svið atvinnulegrar endurhæfingar hefur verið sett á laggirnar og ráðinn hefur verið yfirlæknir þess . Lögð verður áhersla á að greina hæfni og styrkleika hvers skjólstæðings og að greina þær aðstæður sem hann býr við atvinnulega séð . Skjólstæðingurinn verður virkur í markmiðssetningunni sem miðast við langanir hans og getu . Bæði er um að ræða einstaklingsbundna meðferð og hópmeðferð . Megináherslan í endurhæfingunni verður á vinnueflingu . Vinnuþol verður aukið með fræðslu og æfingum svo og vinnuprófun við ýmis verk innan staðar og utan . Lögð verður áhersla á vinnuaðlögun þar sem gerð verður athugun á hvort hægt sé að breyta vinnuumhverfi , vinnutíma og / eða vinnuferli . Skjólstæðingar fá aðstoð við að skoða vinnumarkaðinn með tilliti til þarfa hvers og eins og hjálp við atvinnuumsóknir . Lögð verður áhersla á þætti eins og bætta líkamsvitund , réttar vinnustellingar svo og styrktar - og úthaldsþjálfun . Einstaklingurinn fær tilsögn í slökun og streitustjórnun . Skipulag endurhæfingarstarfsemi á Íslandi hefur verið í deiglunni hjá heilbrigðisyfirvöldum síðustu misserin . Mikil umræða hefur einnig átt sér stað hjá fagfólki sem vinnur við endurhæfingu . Í apríl 1999 birtu endurhæfingarlæknar tillögur sínar um stefnumörkun í endurhæfingu á Íslandi og þverfaglegur vinnuhópur fagfólks í endurhæfingu birti niðurstöður vinnu sinnar um stefnumótun í endurhæfingu í desember 1999 . Mikil samstaða er hjá fagfólki í endurhæfingu um stefnumótunina og eru niðurstöður þessara tveggja vinnuhópa samstíga . Heilbrigðis - og tryggingamálaráðuneytið stefnir að gerð þjónustusamnings við öll sjúkrahús í landinu . Samningaviðræður eru hafnar milli Reykjalundar og ráðuneytisins um gerð slíks samnings . Samningurinn þarf að gera stjórnendum Reykjalundar kleift að hrinda í framkvæmd nauðsynlegum skipulagsbreytingum , sem ekki er hægt koma við í dag , vegna þess greiðslufyrirkomulags sem stofnunin býr við . Koma þarf á fót göngudeild , dagdeildum og fimm daga deildum og efla faglega þjónustu . Á þverfaglegri göngudeild færi fram eftirfylgd og stuðningsmeðferð . Slík þjónusta ætti að leiða til betri meðferðarheldni og fækka endurinnlögnum á sjúkrahús . Forskoðanir færu þar einnig fram . Með þeim er betur hægt að meta þörf fyrir endurhæfingu og leggja upp markvissa endurhæfingaráætlun . Góð meðferðaráætlun leiðir til styttri heildarlegutíma og betri nýtingar á legurýmum . Þann fyrsta mars var opnuð heimasíða Reykjalundar ( reykjalundur.is ) . Þar er meðal annars hægt að nálgast upplýsingar um hina fjölbreyttu starfsemi stofnunarinnar auk þess sem þar er hægt að nálgast nýtt beiðnaform fyrir innlögn . Þar eru einnig tenglar inn á skýrslu endurhæfingarlækna og skýrslu þverfaglegs vinnuhóps .